ToekomsVenster: Naasteliefde | Maroela Media
Dit is goddelose mense en leuenaars wat my aankla. Hulle getuig vals teen my, met woorde vol haat tref hulle my van alle kante, sonder enige rede val hulle my aan. My liefde beantwoord hulle met vyandskap, en dit terwyl ek nog altyd vir hulle gebid het. – Psalm 109:2-4
Ai, mense kan mekaar darem seermaak! Dis onverklaarbaar maar dit gebeur. Vir watter rede sou iemand willens en wetens iemand anders wil verneder, verinneweer, verniel?
Die grootste seerkry en ontnugtering is wanneer die persoon wat jou te na kom iemand is met wie jy 'n verhouding gehad het. Daar was 'n tyd dat julle saam gebid het. Daar was 'n tyd dat julle albei kon getuig van God se reddende genade en toe … sommer so … raak jou vriend 'n vyand.
Ek het in die onlangse verlede 'n pad begin stap met 'n jongman wie se lewe uitmekaar geval het. Meermale het hy in trane in my studeerkamer gesit en dan het ek my bes gedoen om hom met die insig wat God gee te vertroos en hoop te gee. Die verhouding het oor maande gestrek waartydens ons mekaar bykans weekliks ontmoet het.
Hy het sy dankbaarheid meermale uitgespreek en tog skielik op 'n dag aanstoot geneem en alle bande verbreek. Telefoonoproepe en toenadering het geen verskil gemaak nie. Tot op hede weet ek nie hoe en waar ek hom teleurgestel het nie.
Die dominee is ook net 'n mens en kan teleurstel en seermaak. As 'n mens darem net weet waarin jy teleurgestel het, kan 'n mens vergifnis vra (dit is regtig my hart) en die verhouding probeer heel. Tog gebeur dit nie.
Ek dan wonder 'n mens … Ons het dan saam-saam gebid en gehuil. Was dit dan van geen waarde nie?
Die liefde doen die naaste geen kwaad aan nie. Daarom is die liefde die volle uitvoering van die wet. – Romeine 13:10